Guns N' Roses

Guns N' Roses, lühendatuna GN'R kui ka G&R, on Ameerika Ühendriikide hard rock'i ansambel, mis moodustati 1985. aastal Californias Los Angeleses. Bänd on seitsmeliikmeline: koosseisus on praegu solist W. Axl Rose(kes on ainuke bändis pidevalt olnud asutajaliige), soolokitarrist Saul Hudson, tuntud kui Slash, basskitarrist Duff McKagan, klahvpillimängija Dizzy Reed, rütmikitarrist Richard Fortus, trummar Frank Ferrer ning teine klahvpillimängija Melissa Reese. Müünud ligikaudu 90 miljonit albumit terves maailmas, on Guns N' Roses üks USA edukamaid bände läbi aegade.

Ajalugu

Guns N' Roses kujunes välja laulja William Bailey eelmistest bändidest Hollywood Rose ja Rapidfire ning kitarristi Tracii Gunsi bändist L.A. Guns. Bändi tegevuse alguses vahetus selle koosseis kiiresti, mistõttu asutajaliikmetest jäid püsivamalt sinna vaid Bailey ja rütmikitarrist Jeffrey Isbell(tuntud kui Izzy Stradlin). Siiski stabiliseerus koosseis varsti ja kuni 1990. aastateni püsis see muutumatuna. Lisaks kahele asutajaliikmele olid bändi liikmeteks veel soolokitarrist Saul Hudson(lavanimega Slash), bassimängija Duff McKagan ja trummar Steven Adler. 1986. aasta kevadel võttis Bailey ametlikult uueks nimeks W. Axl Rose.
Guns N' Roses sai küllaltki kiiresti üheks Los Angelese tuntumaks hard rock'i bändiks ja juba esimese tegevusaasta lõpus õnnestus neil sõlmida leping Geffen Recordsiga. 1987. aastal andis bänd välja debüütplaadi "Appetite for Destruction", mida on müüdud 25 miljonit eksemplari. "Appetite for Destruction" on bändi kõige edukam album, pälvides 15-kordse plaatinaalbumi staatuse. Sellelt albumilt pärineb enamik nende tuntumatest lugudest, sealhulgas ka "Welcome to the Jungle", mida on hiljem kasutatud näiteks Clint Eastwoodi filmi "The Dead Pool" taustamuusikas.
1980. aastate lõpuks oli Guns N' Roses'ist saanud üks USA edukamaid hard rock'i bände, kellel oli rohkelt poolehoidjaid nii Ameerika Ühendriikides kui ka väljaspool seda.
1990. aastate alguses tekkisid bändis tõsised sisevastuolud, põhiliselt sellepärast, et Rose kirjutas bändi enda nimele, organiseeris bändiasju omatahtsi, seega suhtudes bändiliikmetesse nagu "palgalistesse" ning muusikaliste erimeelsuste tõttu. 1990. aastal vallandati narkootikumide kuritarvitamise pärast bändist trummar Steven Adler, keda asendas Matt Sorum. Samal ajal liitus bändiga ka klahvpillimängija Dizzy Reed. 1991–1993 toimunud turnee "Use Your Illusion World Tour" keskel, novembris 1991 lahkus Guns N' Rosesist Izzy Stradlin, tuues põhjuseks selle, et bänd eiras reegleid ning koostöö oli võimatu. Selle tulemusel jäi Rose teoreetiliselt ainsaks asutajaliikmeks bändis. Stradlinit asendas 1991.-1994 Gilby Clarke, kelle Rose vallandas, kuna bändiga oli leping aegunud. Rose palkas seejärel uueks kitarristiks lapsepõlvesõbra Paul Tobiase, mis tekitas vastuolusid bändiliikmete hulgas, kuna  Slashil, McKaganil ja Sorumil oli raske Tobiasega koostööd teha tema üleoleva iseloomu tõttu. Matt Sorum kutsus Tobiast "Guns N' Rosesi Yoko Onoks", kuna Rose pidas teda tähtsamaks kui teisi liikmeid. Bänd ei suutnud enam uut materjali salvestada tugevnevate erimeelsuste tõttu - Slash lahkus 1996. aasta oktoobris ning Sorum vallandati 1997. aasta mais vaidluse tõttu Rose'iga Paul Tobiase teemal. 
Sorum kirjeldas asja järgnevalt:
"Mina, Axl ja Paul Huge istusime stuudios ning rääkisime Slashist. Paul Huge ütles, et nägi Slashi oma uue bändiga televiisorist ning ütles, et see "nägi välja ja kõlas sitasti". Ma ütlesin: "Kuula, litapoeg, kui ma siin toas istun, mul oleks hea meel, kui sa kurat ei räägiks Slashist sitta. Ta on ikka veel mu sõber. Sa kurat ei saaks temale küünaltki hoida, tema väikses varbas on rohkem annet, kui sinus endas, jää vait, sitapea!" Ja siis kargas Axl mulle ninna. Ma ütlesin: "Tead mida, Axl? Sa kurat oled ilmselt laksu all, kui arvad, et see bänd on Slashita Guns N' Roses. Kas sa, põrgu päralt, hakkad mängima Sweet Child O' Mine'i Paul Huge'iga? Anna andeks, mees, aga see ei kõlaks õigesti. Kuradi "Welcome To The Jungle" ilma Slashita?!" Axl ütles: "Mina olen Guns N' Roses - mulle pole Slashi vaja." Mina vastan: "Tead, mida? Ei, sa ei ole." Meil tekkis äge vaidlus, me röökisime üksteise peale ning ladusime vanu teemasid üles, kõik see kestis umbes pool tundi. Ja siis küsis Axl: "Kurat, kas sa lähed?" Vastasin: "Ei lähe, kurat." Axl karjus siis: "Hea küll, siis sa kurat, oled vallandatud!" Ma läksin stuudiohoonest välja ning Paul Huge ajas mind parklani taga ja karjus: "Mida kuradit, mees?! Tule lihtsalt tagasi ja palu [Axlilt] vabandust!" Mina hüüdsin vastu: "Käi persse, Yoko, mina lähen!" Ja nii oligi."
Saades teada Sorumi vallandamisest, lahkus sama aasta augustis ka Duff McKagan, kes enne lahkumist ütles Rose'ile: "Küllalt on küllalt. Selles bändis valitseb diktatuur ning mina ei taha näha end esinemas sellistes oludes. Leia keegi teine." Seega jäi Axl Rose ainsaks bändi jäänud originaalliikmeks.
Bänd siiski ametlikult laiali ei läinud, sest Axl Rose ning Dizzy Reed, kes olid ainsad allesjäänud liikmed Use Your Illusioni koosseisust, lisaks 1997. aasta alguses Slashi asendamiseks liitunud soolokitarrist Robin Finck ja Paul Tobias suutsid leida uued pillimehed, kellega tegevust jätkata, kuid ka neid vahetati sageli. 2000. aasta lõpuks olid uues koosseisus Rose, Reed, Tobias, Finck, trummar Bryan Mantia, teine soolokitarrist Buckethead, bassist Tommy Stinson ning teine klahvpillimängija Chris Pitman. 1. jaanuaril 2001 alustas Guns N' Roses "Chinese Democracy" maailmaturneed, eesmärgiga promoda peagi välja antavat samanimelist albumit, mille väljaandmine pidevalt edasi lükati, kuni see ￼￼2008￼￼. aasta novembris lõpuks ilmus. Bändiliikmed vahetusid ka uues koosseisus tihti - 2002. aastal lahkus bändist Paul Tobias, teda asendas Richard Fortus. 2004. aastal lahkus Buckethead, ärritatuna albumi väljastamise pidevast edasilükkamisest, 2006. aastal liitus teda asendamaks Ron "Bumblefoot" Thal. Samal ajal lahkus ka hiljuti isaks saanud Bryan Mantia, plaanides peagi bändi tagasi tulla. Asendustrummariks sai tema õpilane Frank Ferrer, kes oli 2006. aasta lõpuks bändi ametlik liige. 2007. aasta kevadel lahkus Robin Finck, et taasliituda bändiga Nine Inch Nails. 2009. aastal liitus bändiga soolokitarrist DJ Ashba, kellel oli Slashiga palju ühiseid nüansse. Arvates, et Ashba üritab Slashi stiili järgida, pani USA väljaanne MetalSucks talle mõnitava varjundiga hüüdnimeks DJ Slashba.
2014. aastal, kui bänd lõpetas "Appetite For Democracy" tuuri, ei osanud liikmed enam kindlad olla bändi tulevikus. Bumblefoot lahkus 2014. aasta sügisel, olles sellele juba kevadel vihjanud. 2015. aasta juulis lahkus Ashba ning 2016. aasta alguses ka Stinson ja Pitman.
Vaatamata sellele, et Rose'i ja Slashi vahel tekkis 1996. aastal vaen, millel ei paistnud lõppu olevat ning mida ka võimendati ajakirjanduse kaudu, leppisid nad 2015. aasta märtsis lõplikult ära peale 20 aastat kestnud tüli.
Guns N' Rosesi album "Use Your Illusion" sai oma nime väliseesti kunstniku Kalev Mark Kostabi maali "Use Your Illusion" järgi, mida kasutati ka albumi kaanepildina.
2016 taasliitusid bändiga Slash ja Duff McKagan, kes asendas 2014. aastal mõnedel kontsertidel Tommy Stinsonit, kes oli hõivatud oma teise bändiga The Replacements. Lisandus ka uus klahvpillimängija Melissa Reese, kes asendas bändist lahkunud Chris Pitmanit. Alustati väga menukaks kujunenud tuuriga "Not in This Lifetime... Tour". Selle ajal on mõnedel kontsertidel osalenud ka bändi endine trummar Steven Adler(kes oli määratud taasliituma, kuid seljavigastuse tõttu ei antud talle võimalust terve tuuri vältel bändis olla), kuid samas pole bändiga taasliitunud Matt Sorum, keda polnud bändi tagasi kutsutud ning Izzy Stradlin, kes ei avaldanud soovi seda teha, kuna bändis jaotati tasusid ebavõrdselt. Samas avaldab Adler tugevat soovi taasliituda ning tema sõnul teeks seda ka Stradlin, kui ta leiaks sobiva kesktee bändiga, samuti kahetseb lahkumist endine trummar Bryan Mantia.
16. juulil 2018 andis bänd kontserdi Tallinna lauluväljakul.